Ουκρανοί στην Κύπρο

Οι Ουκρανοί στην Κύπρο είναι μια από τις μεγαλύτερες μεταναστευτικές κοινότητες στην Κύπρο. Μέχρι τον Φεβρουάριο του 2022 αριθμούσε περίπου 4.000 άτομα και αποτελούνταν κυρίως από Ουκρανές που παντρεύτηκαν Κύπριους πολίτες, εργαζόμενους μετανάστες και ουκρανικές οικογένειες που άλλαξαν τόπο κατοικίας. Μετά την έναρξη της πλήρους κλίμακας ρωσικής εισβολής στην Ουκρανία, στο νησί έφτασαν πάνω από 26.000 Ουκρανοί, εκ των οποίων σχεδόν 18.000 βρίσκονται σε καθεστώς προσωρινής προστασίας.

 Ιστορία 
Από το 1991 έως το 2021 οι Ουκρανοί μετανάστευσαν ενεργά σε γειτονικές χώρες της Κεντρικής Ευρώπης (Πολωνία, Τσεχία) και χώρες της Μεσογείου (Ιταλία, Ισπανία, Πορτογαλία, Κύπρος), κυρίως για εργασία. Στην Κύπρο μετανάστευσαν κυρίως γυναίκες.

Σύμφωνα με το Υπουργείο Εσωτερικών της Κύπρου, από τις 24 Φεβρουαρίου έως τις 9 Μαρτίου 2022 3.000 Ουκρανοί έφτασαν στην Κύπρο· 19 από αυτούς ζήτησαν άσυλο. Μέχρι τον Απρίλιο του 2022 ο αριθμός τους έφτασε περίπου τις 10.000, ενώ μέχρι τον Απρίλιο του 2023 ανήλθε σε 17.000. Σύμφωνα με τη Eurostat, τον Φεβρουάριο του 2023 η Κύπρος είχε την υψηλότερη αναλογία μεταξύ Ουκρανών πολιτών σε καθεστώς προσωρινής προστασίας και του συνολικού πληθυσμού. Τον Απρίλιο του 2024 ο αριθμός τους έφτασε τους 18.500.

 Κοινωνικές οργανώσεις 
Στις 23 Μαρτίου 2017 η ουκρανική κοινότητα δημιούργησε τον σύλλογο «Εταιρεία Ουκρανο-Κυπριακής Φιλίας», ο οποίος έγινε η πρώτη επίσημα εγγεγραμμένη οργάνωση της ουκρανικής διασποράς. Πρόεδρος της μη κερδοσκοπικής οργάνωσης είναι η Ξένια Μουχόρτοβα από το 2023. Ο σύλλογος προωθεί τον ουκρανικό πολιτισμό, τη γλώσσα, την ιστορία και τις παραδόσεις στην Κύπρο, συμβάλλει στην ενίσχυση της εικόνας της Ουκρανίας και εφιστά την προσοχή της διεθνούς κοινότητας και των Κυπρίων στον πόλεμο της Ρωσίας κατά της Ουκρανίας. Επίσης αναπτύσσει ενεργή εθελοντική δράση, οργανώνει εκδηλώσεις συλλογής ανθρωπιστικής βοήθειας για την Ουκρανία και παρέχει πολύπλευρη υποστήριξη στους Ουκρανούς που αναγκαστικά μετεγκαταστάθηκαν στη Δημοκρατία της Κύπρου λόγω της Ρωσικής εισβολής στην Ουκρανία, που οδήγησε στην προσφυγιά εκατομμύρια Ουκρανούς.

 Πολιτιστικά κέντρα 

Στην Κύπρο, οι Ουκρανοί κάτοικοι του νησιού δημιούργησαν μια σειρά από ουκρανικά εθελοντικά πολιτιστικά και εκπαιδευτικά κέντρα, μεταξύ αυτών:
 Ουκρανικό Σπίτι και Εργαστήρι Κινηματογράφου στην Πάφο,
 Εκπαιδευτικός χώρος «Κρίλα» στη Λεμεσό,
 Φιλανθρωπική οργάνωση «Deeds4kids», η οποία οργανώνει και προσφέρει δωρεάν μαθήματα τέχνης και ψυχολογική υποστήριξη σε παιδιά από την Ουκρανία. 
 Ουκρανικό Εκπαιδευτικό και Πολιτιστικό Κέντρο «Obiimy Cyprus», στην Λάρνακα. Το Obiimy δημιουργήθηκε από την Άννα Σούσκο από τη Χερσώνα. Λειτουργεί σε νέες, ανακαινισμένες εγκαταστάσεις από το 2024.

 Κίνημα «Πλαστ» 
Η πρώτη προσκοπική ομάδα για παιδιά και νέους της Ουκρανικής διασποράς ιδρύθηκε το 2020 στη Λεμεσό, η δεύτερη το 2022 στη Λευκωσία, και η τρίτη στα τέλη του 2023 επίσης στη Λεμεσό. Οι τρεις ομάδες προσκόπων της Ουκρανικής διασποράς ανήκουν στην οργάνωση Πλαστ. Η ομάδα Πλαστ έκανε την πρώτη της κατασκήνωση τον Ιούνιο του 2025.

 Παραπομπές 

 Συνδέσεις 

 Exodus of Ukrainian companies from Cyprus would severely harm economy, Fiscal Council warns


Κατηγορία:Ουκρανική διασπορά